АҞӘА, жьҭаара 10 - Sputnik. Аԥсны азакәанԥҵара аҽаԥсахуеит аинвесторцәа ареспубликаҿы апроектқәа рырҿиара рҭаххаразы, абри атәы иҳәеит "Россия 1" аинтервиу азҭаз Атәыла ахада Аслан Бжьаниа.
"Аԥсны азакәанԥҵара аҽаԥсахуеит аинвесторцәа ареспубликаҿы апроектқәа рырҿиара рҭаххаразы. Сара сгәанала аҭагылазаашьа шьахәқәа рзаԥаҳҵоит. Хара имгакәа иҳагәҭакуп Аԥсны аҵакыраҿы урыстәылатәи аиурист хаҿқәа ринвестициатә усуразы аиҳабырабжьаратә еиқәшаҳаҭра анапаҵаҩра. Ари аиурист хаҿы изы льготан акәымкәа преференциақәоуп аекономика аицырҿиаразы", - иҳәеит иара.
Аслан Бжьаниа иажәақәа рыла, аҳәаанырцәтәи аинвесторцәа атуризм аиԥш ақыҭанхамҩагьы аинтерес рыманы иҟоуп. Гал араион аҿы иазыԥхьагәаҭоуп ацитрустә нхамҩақәа ҩба раԥҵара. Аинвесторцәа иаздырхиоит атехнологиа ҿыцқәа рхархәарала анаплакы арҿиара астратегиа.
Ахада еиҭеиҳәеит Аԥсны ишалагаз аголубика аарыхра. Иара ахаҭабзиара ҳаракуп, Польша аасҭа ара еиҳа изааны ишәуеит. Хара имгакәа ареспублика ахатә аалыҵ аҳәаанырцәҟа инанашьҭлоит. Иара убасгьы Аԥсны изышьцыло акультурақәа - киви, ахәырма, абҳәа уҳәа аадрыхуеит, иҿиоит аӡахәааӡара.
Аслан Бжьаниа агәыӷра ааирԥшит аинвестициақәа рылшарала Аԥсны злабеиаз ачаи плантациақәагьы еиҭашьақәгылап ҳәа.